మల్లిపెద్ది సుధీర్ రెడ్డి

మల్లిపెద్ది సుధీర్ రెడ్డి తెలంగాణ రాష్ట్రానికి చెందిన రాజకీయ నాయకుడు మరియు మాజీ ఎమ్మెల్యే.

జననం, విద్యాభాస్యం 
మల్లిపెద్ది సుధీర్ రెడ్డి 10 ఏప్రిల్ 1955లో మేడ్చ‌ల్ మ‌ల్కాజ్‌గిరి జిల్లా , ఘటకేసర్ మండలం ,  ప్రతాపసింగారం గ్రామంలో జన్మించాడు. ఆయన ఉస్మానియా యూనివర్సిటీ నుండి డిగ్రీ పూర్తి చేశాడు.

రాజకీయ జీవితం
మల్లిపెద్ది సుధీర్ రెడ్డి 1976లో జనతా పార్టీ ద్వారా రాజకీయాల్లోకి వచ్చాడు. ఆయన 1982లో తెలుగుదేశం పార్టీలో చేరాడు. ఆయన రెండు పర్యాయాలు ప్రతాపసింగారం గ్రామ సర్పంచ్ గా, ఘటకేసర్ వైస్ ఎంపీపీగా పని చేశాడు. సుధీర్ రెడ్డి 1995లో ఘటకేసర్ సహకార బ్యాంక్ ఛైర్మన్‌గా, 1998లో హైదరాబాద్ మార్కెట్ కమిటీ ఛైర్మన్‌గా, 2001లో ఘటకేసర్ ఎంపీపీగా, ఘటకేసర్ రైతు సేవా సహకార సంఘం ఛైర్మన్‌గా, రంగారెడ్డి జిల్లా డీసీసీబీ ఛైర్మన్‌గా పని చేశాడు. 

సుధీర్ రెడ్డి తెలంగాణ ఉద్యమ సమయంలో 2012లో తెలుగు దేశం పార్టీ కి రాజీనామా చేసి కేసీఆర్ సమక్షంలో తెలంగాణ రాష్ట్ర సమితిలో చేరాడు. ఆయన 2014లో జరిగిన తెలంగాణ అసెంబ్లీ ఎన్నికల్లో మేడ్చల్ శాసనసభ నియోజకవర్గం నుండి పోటీ చేసి తన సమీప ప్రత్యర్థి తెలుగుదేశం పార్టీ అభ్యర్థి తోటకూర జంగయ్య యాదవ్ పై  43455 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీలోకి అడుగు పెట్టాడు. ఆయనకు 2018లో జరిగిన అసెంబ్లీ ఎన్నికల్లో టికెట్ దక్కలేదు. ఆయన ప్రస్తుతం టిఆర్ఎస్ పార్టీ కార్యదర్శిగా ఉన్నాడు.

మల్లిపెద్ది సుధీర్ రెడ్డి 2023 అక్టోబర్ 18న కాంగ్రెస్ పార్టీలో చేరాడు. ప్రతాపసింగారంలోని సుధీర్‌రెడ్డి ఇంటికి వెళ్లిన టీపీసీసీ చీఫ్ రేవంత్ రెడ్డి పార్టీ కండువా కప్పి కాంగ్రెస్‌లోకి ఆహ్వానించారు.

మూలాలు

మేడ్చల్ జిల్లా నుండి ఎన్నికైన శాసన సభ్యులు
మేడ్చల్ జిల్లా రాజకీయ నాయకులు
మేడ్చల్ జిల్లా వ్యక్తులు
తెలంగాణ ఉద్యమకారులు
1955 జననాలు
మేడ్చ‌ల్ మ‌ల్కాజ్‌గిరి జిల్లా రాజకీయ నాయకులు